Temeljem članka 5. stavka 1. i članka 6. stavka 2. Zakona o savjetima mladih („Narodne novine“ br. 41/14.) i članka 31. Statuta Općine Vidovec („Službeni vjesnik Varaždinske županije“ broj 09/13 i 36/13) Općinsko vijeće Općine Vidovec na 15. sjednici održanoj dana 29. travnja 2015.godine, donijelo je

**O D L U K U**

**o osnivanju Savjeta mladih Općine Vidovec**

1. **OPĆE ODREDBE**

**Članak 1.**

Ovom se Odlukom osniva Savjet mladih Općine Vidovec (u daljnjem tekstu: Savjet) radi sudjelovanja mladih u odlučivanju o upravljanju javnim poslovima od interesa i značaja za mlade, aktivnog uključivanja mladih u javni život te informiranja i savjetovanja mladih Općine Vidovec.

Odluka o osnivanju Savjeta osobito sadrži odredbe o:

1. broju članova Savjeta, načinu izbora te rokovima provedbe izbora članova i zamjenika članova Savjeta

2. radnom tijelu Općinskog vijeća Općine Vidovec koje provjerava valjanost kandidatura i izrađuje listu valjanih kandidatura

3. načinu utjecaja Savjeta na rad Općinskog vijeća Općine Vidovec u postupku donošenja odluka i drugih akata od neposrednog interesa za mlade i u vezi s mladima

4. načinu financiranja rada i programa Savjeta, osiguravanju prostornih i drugih uvjeta za rad Savjeta te pravo na naknadu troškova za sudjelovanje u radu i

5. druga pitanja od značaja za rad Savjeta.

**Članak 2**.

Savjet je savjetodavno tijelo Općine Vidovec koje promiče i zagovara prava, potrebe i interese mladih na području Općine Vidovec.

**Članak 3.**

Za člana Savjeta i zamjenika člana može se kandidirati i biti birana osoba s prebivalištem ili boravištem na području Općine Vidovec, koja u trenutku podnošenja kandidature za članstvo u Savjetu ima od navršenih 15 do navršenih 30 godina života.

**Članak 4**.

Izrazi koji se koriste u ovoj odluci, a imaju rodno značenje koriste se neutralno i odnose se jednako za muški i ženski spol.

1. **BROJ ČLANOVA SAVJETA, NAČIN IZBORA TE ROKOVI PROVEDBE IZBORA ČLANOVA I ZAMJENIKA ČLANOVA SAVJETA**

**Članak 5.**

Savjet ima 5 članova, uključujući predsjednika i zamjenika predsjednika.

Postupak izbora članova Savjeta i njihovih zamjenika pokreće Općinsko vijeće Općine Vidovec javnim pozivom za isticanje kandidatura koji se objavljuje na mrežnim stranicama Općine Vidovec i u sredstvima javnog priopćavanja, kojeg u ime Općinskog vijeća Općine Vidovec objavljuje Odbor za izbor i imenovanje.

Javni poziv iz prethodnog stavka objavljuje se najkasnije tri mjeseca prije isteka mandata članova Savjeta.

**Članak 6.**

Javni poziv obvezno sadrži sljedeće:

1. opis postupka izbora

2. uvjete za isticanje kandidatura

3. kome se prijedlog dostavlja

4. rokove za prijavu prijedloga kandidatura i rokove za provjeru zadovoljavanja formalnih uvjeta prijavljenih kandidata, te izbor članova i zamjenika članova Savjeta

5. druge podatke važne za postupak predlaganja kandidatura i izbora.

**Članak 7.**

Kandidature za članove Savjeta i njihove zamjenike mogu, pod uvjetom da imaju sjedište na području Općine Vidovec, predložiti:

1. udruge koje su sukladno statutu ciljno i prema djelatnostima opredijeljene za rad s mladima i za mlade,

2. učenička vijeća,

3. studentski zborovi,

4. pomladci političkih stranaka, sindikalnih ili strukovnih organizacija,

5. neformalne skupine mladih od najmanje 20 mladih.

Ovlašteni predlagatelji kandidatura iz prethodnog stavka dužni su prilikom isticanja kandidatura za članove Savjeta predložiti i zamjenika za svakog kandidata za člana Savjeta.

**Članak 8.**

Pisane i obrazložene kandidature za članove Savjeta i njihove zamjenike podnose se Odboru za izbor i imenovanja putem Jedinstvenog upravnog odjela Općine Vidovec i to u roku 15 dana od dana objave javnog poziva.

Kandidatura iz stavka 1. ovoga članka obvezno sadrži:

1. naziv i sjedište ovlaštenog predlagatelja te potpis ovlaštenog predstavnika  
 predlagatelja

2. podatke o kandidatu i zamjeniku (ime i prezime, datum i godina rođenja, prebivalište ili boravište, status - učenik, student, zaposlenik, dr.)

3. očitovanje kandidata i zamjenika o prihvaćanju kandidature

4. obrazloženje prijedloga.

Nepravovremeni i nepotpuni prijedlozi neće se razmatrati.

Kandidature se podnose na prijavnici objavljenoj na web stranici Općine Vidovec.

**Članak 9**.

Odbor za izbor i imenovanja Općinskog vijeća Općine Vidovec obavlja provjeru formalnih uvjeta prijavljenih kandidata te u roku od 15 dana od dana isteka roka za podnošenje prijava sastavlja Izvješće o provjeri formalnih uvjeta i utvrđuje popis važećih kandidatura.

Izvješće i Popis iz prethodnog stavka dostavljaju se Općinskom vijeću Općine Vidovec i objavljuju na mrežnim stranicama Općine Vidovec.

Popis važećih kandidatura pravi se prema abecednom redu kandidata i sadrži redni broj, ime i prezime kandidata, naznaku predlagatelja, ime i prezime njegovog zamjenika.

**Članak 10.**

Općinsko vijeće Općine Vidovec na prvoj sjednici nakon objave Popisa važećih kandidatura raspravlja o Izvješću o provjeri formalnih uvjeta i s Popisa važećih kandidatura za članove i zamjenike članova Savjeta tajnim glasovanjem bira članove i zamjenike članova Savjeta.

Glasovanje se obavlja zaokruživanjem broja ispred 5 kandidata na listiću, koliko Savjet ima članova.

Za članove Savjeta su izabrani kandidati koji su po rang listi dobivenih glasova poredani od rednog broja 1 do 5.

U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta između onih kandidata koji u prvom krugu nisu izabrani jer su imali jednak broj glasova.

Glasovanje se ponavlja dok se ne izaberu svi članovi Savjeta.

**III. KONSTITUIRANJE SAVJETA I MANDAT ČLANOVA SAVJETA**

**Članak 11.**

Rezultati izbora za članove i zamjenike članova Savjeta mladih objavljuju se na mrežnim stranicama Općine Vidovec.

Savjet se mora konstituirati u roku od 30 dana od dana objave rezultata izbora.

Prvu sjednicu Savjeta dužan je sazvati predsjednik Općinskog vijeća Općine Vidovec.

Savjet mladih je konstituiran izborom predsjednika Savjeta mladih.

Obavijest o konstituiranju Savjeta objavljuje se na mrežnim stranicama Općine Vidovec.

Predsjednika i zamjenika predsjednika Savjeta biraju i razrješuju članovi Savjeta većinom glasova svih članova.

Ako Savjet u roku od 30 dana od dana proglašenja službenih rezultata izbora za članove Savjeta mladih ne izabere predsjednika Savjeta, Općinsko vijeće Općine Vidovec objaviti će novi javni poziv za izbor članova i zamjenika članova Savjeta.

**Članak 12.**

Mandat članova Savjeta i njihovih zamjenika traje 3 godine.

Mandat zamjenika člana Savjeta vezan je uz mandat člana Savjeta.

Mandat zamjenika člana Savjeta prestaje prestankom mandata člana Savjeta.

Općinsko vijeće Općine Vidovec razriješiti će člana Savjeta i prije isteka mandata ako neopravdano izostane s najmanje 50% sjednica Savjeta u godini dana te na osobni zahtjev člana Savjeta.

Član Savjeta koji za vrijeme trajanja mandata navrši 30 godina nastavlja s radom u Savjetu do isteka mandata na koji je izabran.

Ako se broj članova Savjeta spusti ispod dvije trećine početnog broja, Općinsko vijeće Općine Vidovec će provesti postupak dodatnog izbora za onoliko članova Savjeta koliko ih je prestalo biti članom Savjeta prije isteka mandata.

Na postupak dodatnog izbora odgovarajuće se primjenjuju odredbe koje se odnose na izbor članova Savjeta.

Mandat članova izabranih postupkom dodatnog izbora traje do isteka mandata članova Savjeta izabranih u redovnom postupku.

Općinsko vijeće Općine Vidovec raspustiti će Savjet samo ako Savjet ne održi sjednicu dulje od šest mjeseci.

**IV.** **NAČIN UTJECAJA SAVJETA NA RAD OPĆINSKOG VIJEĆA U POSTUPKU DONOŠENJA ODLUKA I DRUGIH AKATA OD NEPOSREDNOG INTERESA ZA MLADE I U VEZI S MLADIMA**

**Članak 13.**

Savjet donosi Poslovnik o radu.

Poslovnik o radu donosi se većinom glasova svih članova Savjeta.

Poslovnikom o radu pobliže se uređuje način rada Savjeta u skladu sa Zakonom i ovom odlukom.

**Članak 14.**

Savjet donosi program rada za svaku kalendarsku godinu većinom glasova svih članova. Program se podnosi na odobravanje Općinskom vijeću Općine Vidovec najkasnije do 30. rujna tekuće godine za sljedeću kalendarsku godinu.

Savjet podnosi Godišnje izvješće o svom radu Općinskom vijeću Općine Vidovec do 31. ožujka tekuće godine za prethodnu godinu te ga dostavlja na znanje općinskom načelniku.

Izvješće se objavljuje na mrežnim stranici Općine Vidovec.

**Članak 15.**

U okviru svoga djelokruga Savjet kao savjetodavno tijelo Općine Vidovec osobito:

1. raspravlja o pitanjima značajnim za rad Savjeta mladih te o pitanjima iz djelokruga Općinskog vijeća Općine Vidovec koja su od interesa za mlade

2. u suradnji s predsjednikom Općinskog vijeća Općine Vidovec inicira u Općinskom vijeću donošenje odluka od značaja za mlade, donošenje programa i drugih akata od značaja za unapređivanje položaja mladih na području općine Vidovec, raspravu o pojedinim pitanjima od značenja za unaprjeđivanje položaja mladih na području općine Vidovec, te način rješavanja navedenih pitanja,

3. putem svojih predstavnika sudjeluje u radu Općinskog vijeća Općine Vidovec prilikom donošenja odluka, mjera, programa i drugih akata od osobitog značenja za unapređivanje položaja mladih davanjem mišljenja, prijedloga i preporuka o pitanjima i temama od interesa za mlade

4. sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih

5. potiče informiranje mladih o svim pitanjima značajnim za unapređivanje položaja mladih, međusobnu suradnju mladih u Republici Hrvatskoj te suradnju i razmjenu iskustava s organizacijama civilnog društva i odgovarajućim tijelima drugih zemalja

6. predlaže i daje na odobravanje Općinskom vijeću Općine Vidovec program rada popraćen financijskim planom radi ostvarivanja programa rada Savjeta

7. po potrebi poziva predstavnike tijela Općine Vidovec na sjednice Savjeta mladih

8. potiče razvoj financijskog okvira provedbe politike za mlade i podrške razvoju organizacija mladih i za mlade te sudjeluje u programiranju prioriteta natječaja i određivanja kriterija financiranja organizacija mladih i za mlade

9. obavlja i druge savjetodavne poslove od interesa za mlade.

**Članak 16.**

Općinsko vijeće Općine Vidovec dostavlja Savjetu sve pozive i materijale za svoje sjednice te zapisnike s održanih sjednica u istom roku kao i članovima Općinskog vijeća Općine Vidovec te na drugi prikladan način informira Savjet o svim svojim aktivnostima.

**Članak 17.**

Predsjednik Općinskog vijeća po potrebi, a najmanje svaka tri mjeseca održava zajednički sastanak sa Savjetom na koji po potrebi poziva i druge članove Općinskog vijeća Općine Vidovec i druge predstavnike tijela Općine.

Na zajedničkom sastanku raspravlja se o svim pitanjima od interesa za mlade te o suradnji Općinskog vijeća općine Vidovec i drugih tijela Općine Vidovec sa Savjetom.

Inicijativu za zajednički sastanak iz stavka 1. ovog članka može pokrenuti i Savjet.

Na zajednički sastanak iz stavka 1. ovog članka mogu biti pozvani stručnjaci iz pojedinih područja vezanih za mlade i rad s mladima.

**Članak 18.**

Na prijedlog Savjeta, Općinsko vijeće Općine Vidovec raspraviti će pitanje od interesa za mlade i to najkasnije na prvoj sljedećoj sjednici od dana dostave zahtjeva Savjeta pod uvjetom da je prijedlog podnesen najkasnije sedam dana prije dana održavanja sjednice Općinskog vijeća Općine Vidovec.

Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednice Općinskog vijeća Općine Vidovec, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz djelokruga Savjeta zatraži Općinsko vijeće Općine Vidovec.

**Članak 19**.

Na sjednici Općinskog vijeća Općine Vidovec i njegovih radnih tijela, Savjet predstavlja predsjednik, zamjenik predsjednika ili član Savjeta kojeg Savjet imenuje.

Kada Savjet podnosi Općinskom vijeću Općine Vidovec prijedlog akata odnosno drugi prijedlog, aktom o predlaganju određuje i svog predstavnika koji će davati potrebna objašnjenja o prijedlogu.

**Članak 20.**

Savjet mladih surađuje s općinskim načelnikom redovitim međusobnim informiranjem, savjetovanjem te na druge načine.

Općinski načelnik po potrebi, a najmanje svaka tri mjeseca održava zajednički sastanak sa Savjetom na kojem raspravljaju o svim pitanjima od interesa za mlade te o suradnji općinskog načelnika i Savjeta.

Općinski načelnik svakih šest mjeseci pisanim putem obavještava Savjet o svojim aktivnostima koje su od važnosti ili interesa za mlade.

**Članak 21.**

Savjet može surađivati međusobno sa savjetima općina, gradova i županija i razvijati suradnju s organiziranim oblicima djelovanja mladih i neformalnim skupinama mladih u jedinicama lokalne samouprave drugih zemalja te međunarodnim organizacijama.

**V. FINANCIRANJE RADA I PROGRAMA SAVJETA, OSIGURAVANJE PROSTORNIH I DRUGIH UVJETA ZA RAD SAVJETA I PRAVO NA NAKNADU TROŠKOVA ZA SUDJELOVANJE U RADU**

**Članak 22.**

Općina Vidovec osigurava sredstva za rad i program rada Savjeta.

Za potrebe rada, Savjet će u pravilu koristiti prostore Općine Vidovec.

Članovi Savjeta nemaju pravo na naknadu za svoj rad.

Članovi Savjeta imaju pravo na naknadu troškova prijevoza za odlazak na sjednice Savjeta kao i druge putne troškove neposredno vezane za rad u Savjetu u skladu s ovom odlukom.

**Članak 23.**

Stručni i administrativni poslovi za potrebe Savjeta obavljaju se u Jedinstvenom upravnom odjelu Općine Vidovec.

**VI. ZAVRŠNE ODREDBE**

**Članak 24.**

Danom stupanja na snagu ove Odluke prestaje važiti Odluka o osnivanju Savjeta mladih Općine Vidovec („Službeni vjesnik Varaždinske županije“ broj 12/08).

**Članak 25.**

Ova Odluka stupa na snagu osmoga dana od dana objave u „Službenom vjesniku Varaždinske županije“.

KLASA:­­­ 230-01/15-01/01

URBROJ: 2186/10-01/1-15-01

Vidovec, 29. travnja 2015.

OPĆINSKO VIJEĆE OPĆINE VIDOVEC

PREDSJEDNIK

Zdravko Pizek